# Adelė Čypienė-Kučytė

### Straipsnis iš Vikipedijos, laisvosios enciklopedijos.

Adelė Čypienė-Kučytė

Adelė Čypienė-Kučytė (1938 m. lapkričio 20 d. Kalnelių k., Panevėžio r.), muzikos mokytoja ir chorvedė.

## [taisyti] Biografija

Baigusi Uliūnų septynmetę mokyklą, 1953 – 1957 choro dirigavimo mokėsi Panevėžio muzikos mokykloje (dėst. A. Liberis). 1965 – 1971 choro dirigavimą neakivaizdiniu būdu studijavo Lietuvos valstybinėje konservatorijoje (vyr. dėst. J. Barausko klasė).

1957 – 1961 Utenos kultūros namų meno vadovė, vadovavo mišriajam chorui ir vokaliniams ansambliams. 1958 suorganizavo dainų ir šokių liaudies ansamblį, buvo šio kolektyvo choro vadovė. Ansamblis daug koncertavo Utenos ir gretimuose rajonuose, taip pat Latvijoje, Estijoje, dalyvavo dainų šventėse ir festivaliuose, įvairiuose konkursuose pelnė prizinių vietų.

1958 – 1962 Utenos vaikų namų choro vadovė. 1959 vaikų namų meno kolektyvų konkurse pelnė pirmąją vietą, dalyvavo 1960 respublikinėje dainų šventėje. 1960 – 1966 Utenos 2-osios vidurinės mokyklos muzikos mokytoja, jaunučių, jaunių ir vyresniųjų klasių merginų chorų bei ansamblių vadovė. Merginų chorą ir skudučių ansamblį paruošė 1964 I respublikinei moksleivių dainų šventei. Su moksleiviais koncertų surengė savo rajone, koncertavo ir Latvijoje. 1971 – 1990 Utenos vaikų muzikos mokyklos chorų vadovė, vėliau mokytoja. Jaunių chorą parengė 1975, 1977, 1980 ir 1985 respublikinėms dainų šventėms bei 1990 Lietuvos tautinei dainų šventei. 1985 respublikinės dainų šventės konkurse jaunių choras pelnė geriausio kolektyvo vardą. 1997 Lietuvos moksleivių dainų šventei parengė jaunučių chorą. Muzikos mokykloje subūrė moterų vokalinį ansamblį, kuris 1977 televizijos surengtame liaudies dainų konkurse laimėjo laureato vardą. Žymių laimėjimų pasiekė ir kaip fortepijono mokytoja-jos išmokyti jaunieji pianistai yra dviejųB. Dvariono pianistų konkursų laureatai. Nemažas būrys jos auklėtinių jau tapo muzikais profesionalais.

1979 – 1987 vadovavo Utenos mechaninės remonto gamyklos vokaliniams ansambliams, kurie įvairiuose konkursuose irgi pelnė pirmųjų bei kitų prizinių vietų. Su S. Bertasiene vyrų vokalinį ansamblį parengė 1985 respublikinei dainų šventei. 1987 – 1990 vadovavo Utenos kultūros namų moterų chorui, kuris 1988 moterų chorų šventėje „Aš atdarysiu dainų skrynelę" Kretingoje pelnė prizą. Choras dalyvavo 1990 Lietuvos tautinėje dainų šventėje Vilniuje, koncertavo Latvijoje.

A. Cypienė atliko didelį visuomeninį darbą. 1972 – 1990 buvo Utenos rajono mokyklinių chorų konsultantė, meno mėgėjų apžiūrų ir dainų švenčių organizatorė, dirigentė ir vyr. dirigentė. Pasižymėjo kaip chorų, vokalinių ansamblių ir solistų akompaniatorė. 1970 ji apdovanota Liaudies švietimo pirmūno ženkleliu.

## [taisyti] Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.

Rodomas puslapis "http://lt.wikipedia.org../../../a/d/e/Adel%C4%97_%C4%8Cypien%C4%97-Ku%C4%8Dyt%C4%97_052b.html"

Kategorija: Lietuvos chorvedžiai

##### Views

- Straipsnis
- Aptarimas
- Dabartinė versija

##### Paieška